በአፍሪካ ለረጅም ጊዜ የቆየ ነው የሚባልለት በኢትዮጵያ መንግስትና በኤርትራ አማጽያን መካከል ሲደረግ የነበረው ጦርነት፣ በግንቦት ወር 1983 ዓ.ም በኤርትራ ነጻ መውጣት ሲደመደም፣ የሁለቱ አገራት ሕዝቦች መከራ ያበቃ መስሎ ታይቶ ነበር፡፡ ይሁንና በአካባቢው ሠላም ከሰፈነ ገና አሥር ዓመት እንኳ ሳይሞላ፣ ሁለቱ አገሮች በመሬት ይገባኛል ጥያቄ ሳቢያ ሌላ ዙር አዲስ ጦርነት ውስጥ ገቡ፡፡ ይህ ጦርነት በሁለቱም ወገን በአስር ሺዎች የሚቆጠሩ ወጣቶች ክቡር ሕይወት የተገበረለት ከመሆኑም ሌላ ለነዋሪዎች መፈናቀልና ለመሠረተ ልማት መውደም ምክንያት ሆኗል። በወንድማማቾች ሕዝቦች መካከል በተደረገው በዚህ አስከፊ ውጊያ ማግሥት፣ ጦርነትን በዘላቂነት እንደሚያስቆም ተስፋ የተጣለበትን የአልጄርስ የሠላም ስምምነት የሁለቱ አገራት መሪዎች ፈረሙ፡፡
